Imtella' Ġunju 28, 2021 Luke Milton li għandu 25 sena, jgħix ir-Rabat u hu direttur ta' kumpanija nżamm arrestat wara li ġie mixli bi frodi, misaproprijazzjoni, serq ta' flus bil-cryptocurrency, ħasil ta' flus u ksur tal-liġi tal-assi finanzjarji virtwali. Hu wieġeb mhux ħati. Fil-qorti nstemgħet ix-xhieda tal-allegt vittma, Dylan Attard ta' 27 sena, li spjega kif 700,000 dollaru sparixxew fil-mument li ta l-mobile li Luke Milton. Quddiem il-Maġistrat Donatella Frendo Dimech, Attard qal li ltaqa' mal-akkużat fl-2013 u bdew jagħmlu n-negozju flimkien permezz tal-cryptocurrencies. Qal li huwa akkumula l-flus għax investa fi stadju bikri f'dawn it-teknoloġiji u minkejja r-riskji, in-natura tat-transazzjonijiet kienu qed irendu fi profitti. Dylan Attard qal li ntalab mill-akkużat jgħinu jinvesti fil-blockchain permezz tal-mobile u waqt li kienet qed issir it-transazzjoni skopra li ffrodah madwar seba' mitt elf dollaru. Qal li Milton ħassar it-traċċi kollha tat-transazzjonijiet minn fuq il-mobile tiegħu. Is-smiegħ tal-provi se jissokta l-ġimgħa d-dieħla.